
Mevrou Botha maak die flap van die skootrekenaar versigtig toe. Sy staan op, staar ’n oomblik nadenkend voor haar uit, en gaan dan langs haar man op die rusbank sit. Op die agtergrond vertel die TV-aandnuus van nóg ’n rooftog — hierdie keer naby hulle huis in Sandton.

“Miskien het ek my verbeel,” sê sy, “maar dit was vir my al asof Brouwer nie meer so gretig was vir die seuns om te kom kuier nie. Moet ons nie maar liewer as ‘n gesin Durban of Wildtuin toe gaan vir die vakansie nie?”

Meneer Botha gaap en rek hom lui uit. Sy aandag is dan weer op die TV. Hy antwoord haar nie dadelik nie.

“Of hoe dink jy, my man?” Sy kyk afwagtend na hom. Sy mening het nog altyd swaar by haar geweeg.

’n Lastige mot fladder om die lampskerm voordat hy weer koers kry na buite.

Meneer Botha lag. Sy vrou het nog altyd die bobbejaan agter die bult gesoek. Selfs die vaagste aanduiding van ’n probleem het sy tot op die been ontleed — en daarna nog verder gesoek na moeilikheid waar daar dalk geen was nie.

“Los die kinders, Vrou,” sê hy. “Ons kan die seuns nie onnodig staan en pamperlang nie, Dis tyd dat hulle verantwoordelikheid leer. Toe ek so oud soos hulle was, het ek kaalvoet in die ryp skool toe geloop.”

Ma Botha snork verontwaardig. Daardie storie het al baard gekry.

“Buitendien,” vervolg hy, “ek dink jy verbeel jou net dat Brouwer nie gretig is dat hulle moet te kom nie. Dit hy wat aangehou het dat hulle moet kom kuier Waarom sou hy nou van plan verander het?”

Mevrou Botha sug. Sy moes geweet het dat haar man die kinders se kant sou kies.

“Buitendien,” sê hy, “die paspoorte is afgehaal, die geld is omgeruil ... Dalk was die WhatsApp-verbinding met Brasilië net swak. Jy weet dit gebeur soms.”

Mevrou Botha blaas die aftog. Mor en dwarstrek sal nou meer help nie - nie teen drie mans in die Botha-huishouding nie. 

Sy staan op en begin die leë koffiekoppies kombuis toe vat.  

“Nou goed dan,” sê sy, “maar ek sê weer, Brouwer het glad nie gretig geklink toe ek hom vertel dat al die reëlings getref is nie. Dit was asof hy iets wou sê, maar hom op die laaste oomblik bedink het.”

Pa Botha glimlag stilweg. “Jy kan Basjan en Boela môre-middag vertel,” sê hy met die houding van een wat weet dat hy die keer  gewen het.  “Ek het die reisdokumente gister by PostNet afgehaal.”

“Jong, jy en die seuns is kop in een mus,” sê sy, “ maar daar is geen verwyt in haar stem nie. Sy is dankbaar oor die goeie verhouding wat die tweeling met hulle ouers het - iets wat in die hededaagse samelewing so skaars is. Die Bothas het nog altyd net die beste vir hulle tweelingseuns gegee.

Meneer Botha gaap en staan op. “Ons moet gaan slaap,” sê hy “anders is ek môre-oggend laat. Die oggendverkeer, veral nadat almal nou ná die Covid-epidemie weer op kantoor is, is buitengewoon druk, veral op ‘n Vrydag. Vertel hulle maar vanmiddag die goeie nuus.  Dis nie elkeen wat die geleentheid kry om vir die vakansie Brasilië toe te gaan nie.”

Sy aarsel: “Ek hoop regtig nie Brouwer gee om nie. Dis al asof iets my wil waarsku ...”

“Los die bobbejane, Vrou” sê hy. “Buitendien, dink ek jy’s laf! Ek ken my broer en ek weet hoe hy daarna uitsien dat die seuns moet kom kuier. Dis seker maar eensaam daar in Brasilië.”

Meneer Botha staar sy vrou agterna. Hy moet erken—haar woorde het hom effens omgekrap. Hy is nie ’n mens wat probleme om elke hoek en draai soek nie. Tog het dit vir hom ook geklink asof Brouwer vanaand, toe hulle op WhatsApp gepraat het, nie juis gretig was vir die seuns om te kom kuier nie. 

Hy besluit dat hy hom seker maar verbeel het. Brouwer is een van die gaafste en vriendelikste mense wat hy ken. Buitendien kon hy met sy laaste besoek aan Johannesburg nie uitgepraat raak oor die kuier nie.

’n Glimlag speel om Meneer Botha se mond toe hy dink hoe opgewonde die tweeling môre-middag sal wees wanneer hulle van die skool af kom en sy vrou die goeie nuus vir hulle vertel.

Sy gedagte dwaal na Bouwer, sy jongste broer, wat vir ‘n internasionale nuusagentskap in São Paulo, die grootste stad in Brasilië werk. As joernalis het hy al dwarsdeur die hele Brasilië en selfs Argentinië, Uruguay en Paraguay rondgereis op soek na ‘n interessant scoop.

Brouwer is dolgelukkig in sy werk en boon-op is hy lief vir reis. Die Bothas het hom al meer as een keer probeer omhaal om terug Suid-Afrika toe te kom, maar daavan wou hy niks weet nie. Sy nuus-hondinstink was daarvoor te sterk. 

Hy hoop net die seuns eet Brouwer nie bankrot nie. Sy vrou sal maar ‘n ekstra eetgoed moet inpak; ‘n paar pakke beskuit, droë vrugte en biltong. Gelukkig bly hy, danksy die nuusagentskap,  semi-permanent in ‘n gastehuis in die midde-stad van São Paulo - etes ingesluit. Dus behoort kos nie regtig ‘n probleem te wees nie.

Van jongs af het Brouwer daarvan gehou om eenkant op sy eie te wees en sy eie ding te doen.  Sy instink vir ’n goeie storie het hom al baie goed te staan gekom. 

Dalk moet sy vrou maar ‘n paar pakkies  ekstra karringmelkbeskuit by die plaaslike tuisnywerheid bestel, besluit hy. Brouwer is seker ook al  al lus vir ietsie om te eet uit Suid-Afrika.

Later die middag wag Mevrou Botha die tweeling op die stoep in. Beide, Basjan en Boela, het hulle kort, stewige lywe by hulle pa geërf; nie vet nie, net fris gebou. Albei met weerbarstige kuiwe en groot blou oë.

Die grootste verskil lê in temperament. Basjan is die leier, soms voortvarend en impulsief, terwyl sy tweelingbroer, Boela, meer besadig is en sy humeur stadiger opbou. Tog kan sy humeur soms lekker met hom weghardloop. Net by die skoolwerk lyk dit soms asof die tweeling nie so fluks is nie—veral nie in vakke soos Geografie en Biologie nie. Gelukkig het hulle darem nog nooit té sleg in die klas gevaar nie. Sy sug. As sy ook nie so agter hulle staan nie ... Rugby, ja; en krieket. Maar by die boeke ...

“Hallo Ma,” roep altwee uit toe hulle haar op die stoep gewaar.

“Seuns! “ roep sy al van ver af. “Hier’s ’n brief vir julle!” 

Basjan frons. “Vir ons?” vra hy verbaas. “Wie sal nou vir ons ’n brief stuur?” 

Hy grinnik en lag. “Genugtig, skryf mense nog briewe? Ek kan nie onthou wanneer laas ek ‘n regte brief gesien het nie - rekeninge, ja. Om van ‘n posbode nie eens te praat nie.”  

Hy begin sommer sing—die lirieke van ’n liedjie wat lank gelede deur die sangduo The Carpenters bekend gemaak is.

“Wait! Oh yes, wait a minute Mr. Postman.”

Boela brom: “Kry vir jou, Pavarotti. Van sang gaan jy nie ’n bestaan maak nie!”

Sy ma lag. “Dis darem nie so erg nie. Die internet het kommunikasie net heeltemaal verander. Mense gebruik nou ander maniere om met mekaar te kommunikeer.

Basjan sit sy skooltas neer, vee sy hande aan sy broek af en hardloop nader; Boela kort op sy hakke. Hy frons. “Dalk is dit maar ’n advertensie of iets,” sê hy. “Ek het niks aanlyn bestel nie. Het jy dalk?” 

Boela skud sy kop. Hy het sy les geleer. Nie alle aanlynaanbiedinge is altyd wat hulle voorgee om te wees nie.

Ma Botha geniet hulle nuuskierigheid. Sy hou haar opsetlik dom. “Julle moet gou maak,” sê sy, “die kos sal koud word - dis spaghetti bolognaise - julle gunsteling.”

Sy hou die brief na hulle uit, die PostNet plakker duidelik op die groot bruin koevert sigbaar.

“Maak op” beduie Boela. Hy voel skielik vreemd opgewonde. Dis asof iets vir hom sê dat hy en Basjan voor ‘n groot avontuur te staan kom.

Basjan skeur die PostNet-koevert versigtig oop. Die brief binne die koevert  dra die stempel van die Internasionale Nuusagentskap in São Paulo.

“Dis van Brasilië af!” sê hy met groot oë. Nou hoekom sal Oom Brouwer vir ons skryf? Ons verjaar eers oor twee maande.”

‘n Tweede, meer amptelike koevert dwarrel grond toe. Basjan kyk af en sien dit lê, maar besluit om eers die brief te lees.

Hulle ma glimlag.  Brouwer het ‘n hart van goud. Dis nie elke skoolseun wat só ‘n geleentheid kry nie! Sy besluit om die tweeling niks van haar besware te vertel nie. Waarom sal sy hulle geesdrif demp? Buitendien, sy  is seker sy het maar maar net vergis!

“Lees hardop!” sê Boela ongeduldig.

Basjan vou die brief oop en begin lees. Net ‘n paar reëls.

Vat vyf julle Ramkatte

Ek het wonderlike nuus! Altans ek hoop julle dink ook so.  Ek werk op die oomblik in Brasilië aan ’n baie belangrike storie vir die Agência Internacional de Notícias - die Internasionale Nuusagentskap hier in São Paulo, maar binne ‘n week of twee behoort  dit ook klaar te wees.

Ek gaan vir ‘n week of twee verlof vat en het gedink dit sal vir julle ramkatte ‘n wonderlike ervaring wees om vir twee weke hier by my in Brasilië te kom kuier.

Brasilië is ’n ongelooflike land met groot stede, kleurvolle markte en een van die mooiste watervalle in die wêreld. Ek het reeds alles met julle ouers gereël — julle internet vliegtuigkaartjies is ingesluit.

(Ps) Ek sal julle by Guarulhos-lughawe in São Paulo ontmoet. Pak julle tasse manne —  avontuur wag!

Groete
Oom Brouwer

Vir ’n oomblik is dit stil. Toe bars Boela uit: “Ons gaan Brasilië toe?!”

Basjan se oë blink. “Met ’n vliegtuig! ’n Regte vliegtuig!” Hulle ma lag. “Brouwer het ons lankal om toestemming gevra. Ons het dit vir julle geheim gehou.”

Boela spring in die lug. “Dis die beste verrassing ooit!” 

Basjan kry sy ma stewig om die lyf beet. ”Ma, dankie Ma!” Basjan beaam dit.

Hy buk, tel die amptelike koevert van die plaaslike reisburo op en skeur dit oop. Binne is twee retoerkaartjies: Johannesburg - São Paulo - Johannesburg.

“Kyk hier,” sê hy hees. “Dit sê ons vertrek oor ‘n week! ‘n Dag nadat die skole gesluit het.”

“’n Week?” sê Boela. “Ons moet pak! Gelukkig is die eksamen verby!”

Boela beaam stilweg, maar daar is sekere dinge waaroor ons nie nou gaan praat nie. Eksamen bly maar ‘n nagmerrie.

Die laaste paar dae voor die vakansie sleep traag verby.  Die seuns se aandag is nie meer by skoolgaan nie. Gelukkig sien die onderwysers ook uit na ‘n ruskans. ‘n Klomp skoolkinders is niemand se speelmaat nie!

“Wat se klere pak ’n mens vir Brasilië?” vra Boela.

“Nie veel nie, “sê Basjan. “Kortbroeke en T-hemde. ‘n Swembroek. Dis warm daar. As ons iets vergeet het, kan ons dit maar daar koop.”

“En my verkyker,” sê Boela. “Vir wanneer as ons wilde diere sien? 

Die verkyker se lense word daar en dan gepoleer en onder in die skouersak gebêre.

‘n Groot kaart van Brasilië lê wyd uitgesprei oor die studeertafel. Basjan se vinger streep die roete vanaf São Paulo suid tot by die grens van Argentinië - 1 050 km.  Vanaf São Paulo tot by die noordelikste stad Oiapoque, wat aan die grens met Frans-Guyana lê is ‘n afstand van meer as 4,200 kilometer. Meer as ses ure per vliegtuig! 

“Byna so ver soos vanaf Johannesburg tot in Khartoem, die hoofstad van Soedan,” sê Basjan verwonderd.

Die kaartlegende wys dat Brasilië verreweg die grootste land in Suid-Amerika is en byna die helfte van die vasteland beslaan. Die land is bekend vir sy indrukwekkende natuurwonders, soos die uitgestrekte Amasone-reënwoud, die magtige Amazone-rivier, en die Iguazu-waterval, een van die grootste watervalle ter wêreld. Brasilië se ryk natuur sluit ook groot vlaktes, berge, en talle unieke diere en plante in.

Voorbeelde sluit in die jaguar, die grootste kat in Suid-Amerika; die kapibara, die grootste knaagdier ter wêreld; en die kleurvolle ara-papegaai, wat dikwels in swerms vlieg. Ander interessante diere is die luiaard, wat stadig in bome leef, die coati, byna soos ’n kleiner familielid van die wasbeer, met ’n lang, buigsame neus en lang stert en die boa constrictor, een van die grootste slange ter wêreld.

Boela ril effens. ‘n Boa constrictor is niemand se speelmaat nie. Dan is sy aandag weer by die tas op die bed.

Basjan knik ernstig. “Ja. En dalk ’n notaboek — soos ’n regte joernalis. ”Dit was nog altyd sy begeerte om in sy Oom Brouwer se voetstappe te volg, maar vir die oomblik bly dit sy geheim. Hy is skielik ernstig. “En hy werk aan ’n belangrike storie.“Ek wonder waaroor dit gaan.”

Boela haal sy skouers op. “Miskien oor die politiek. Daar is maar altyd probleme êrens.”

Basjan lag. “Dalk oor misdadigers. Dwelmsmokkelaars. ...”

Vir ’n oomblik is dit stil.

“Dwelmsmokkelaars...” herhaal Boela. “Dit klink  gevaarlik?”

Hy het êrens gelees dat die misbruik van kokaïne, crack-kokaïne – ’n rookbare vorm van kokaïne,  amfetamiene en sintetiese stimulante wydverspreid in Suid-Amerika voorkom. Dit is glo byna soos ‘n epidemie daar.

‘n Lastige vlieg zoem verby en gaan op die vensterbank sit. 

“Oom Brouwer weet wat hy doen, “ sê Basjan naderhand, maar tog voel hy ’n klein tinteling van opgewondenheid — en dalk ’n bietjie senuweeagtigheid. Waarmee is Oom Brouwer op die oomblik besig? 

Lank nadat Boela dié nag al slaap, lê Basjan nog na sy tweelingbroer se rustige asemhaling en luister. Dit is verniet of hy aan die slaap kan raak. 

Sy verbeelding loop met hom op hol. Dit voel kompleet asof die reuse-lote van die klimop teen die buitemuur al nader en nader swaai en hulle almal nou-nou sal dooddruk.

Die volgende paar dae hunkepunk stadig verby, 

“Onthou,” sê hulle pa streng die aand voor hulle vertrek, “julle moet altyd bymekaar bly. São Paulo is ‘n groot stad. As jy daar weg raak sal niemand jou óóit kry nie. En pas op vir grypdiewe. Sluit julle dokumente in die gastehuis toe, en gebruik die gesertifiseerde afskrifte wat ek gemaak het.”

“Ons sal,” antwoord Basjan.

“En luister na julle oom,” voeg hulle ma by. “Ek wil my nie vir julle skaam nie. 

“Ja, Ma,” sê Boela.

Mevrou Botha vee ongemerk ‘n traan weg. Sy gun die seuns die nuwe ervaring, maar dis nogtans vir haar verskriklik dat die seuns alleen weggaan. Sy sug. Sy sal maar daaraan gewoond moet raak. Seuns bly nie altyd in hulle ouerhuis nie. Buitendien weet sy Brouwer sal goed na hulle kyk.

Maar toe hulle die aand in hulle beddens lê, kon nie een van van hulle slaap nie. Die vakansie maal in hulle koppe.

“Is jy wakker?” vra Boela.

“Ja,” fluister Basjan terug.

“Dink jy ons gaan ’n avontuur hê?”

Basjan glimlag in die donker. “Beslis.” antwoord hy.

OR Tambo Internasionale lughawe is besig. ‘n Miernes van mense wat haastig rondskarrel, sommige bagasietrollies tot oorlopens toe vol. Die seuns het al van te vore gevlieg, maar nog nooit met só ‘n reuse-straler nie. Die vorige keer toe hulle Egipte toe was, het hulle met ‘n privaatvliegtuig gevlieg.

Die LATAM-inweegtoonbank vir die vlug na São Paulo is besig. “Dit lyk asof die hele Johannesburg São Paulo toe vlieg,” brom Boela onderlangs. Basjan beaam droogweg. Hy verkyk hom aan al die mense. Dit lyk asof die vliegtuig baie vol gaan wees. 

‘n Donker man  met twee identiese tasse soos dié van die seuns skuur teen hom in die ry verby en Basjan moet rats uit die pad spring om nie deur die tasse omgestamp te word nie.

“Buffel!” brom hy.

Mevrou Botha sug. “Soms dink ek goeie maniere en ordentlikheid het saam met die Covid-virus uitgesterf,” sê sy.

Nadat die tasse ingeweeg is, beweeg die tweeling deur sekuriteit en doeanebeheer en stap daarna dan na die reuse-vertreksaal met sy baie winkels en restaurante. Alles is peperduur, maar kyk is verniet!

Toe hulle uiteindelik by die vliegtuig kom, vergeet Boela skoon om asem te haal.

“Dis massief!” fluister hy. “Ek hoop die ding kan vlieg!”

Basjan lag uitgelate. “Dis ’n Boeing 787-900 Dreamliner met plek vir meer as 300 passasiers. En natuurlik kan hy vlieg!”

Hy kyk om hom rond. Die vliegtuig is byna vol. Besigheidsmense, gesinne met vakansie, baie mense met soel gelaatstrekke en donker hare - regte Brasiliane. Hy bloos bloos bloedrooi toe ‘n meisie met lang donker hare vir hom knipoog.

Die Engels gaan lol, dink hy by homself. Om van Portugees nie te praat nie. Hy weet darem dat por favor asseblief beteken en dat muito obrigado baie dankie beteken. Maar verder weet hy niks.

Hy hoop maar Oom Brouwer verstaan en praat Portugees, maar die geroesemoes om hom klink onverstaanbaar; nie naastenby soos Engels of Afrikaans nie.  

Die lugwaardinne beweeg op

Die tasse word uiteindelik by die bagasieband gekry. Basjan trek syne van die band af en sit dit langs dié van Boela neer. Die band ratel nog ’n rukkie leeg voort voordat dit skielik tot stilstand kom. Die mense rondom hulle begin wegbeweeg — sommige haastig, ander rustig — elkeen met iemand wat op hulle wag.

